તેણે કોલેજનો અભ્યાસ છોડી દીધો અને દૂરના શહેરમાં નોકરી શોધી લીધી. રુચી પ્રકાશના ચાલી જવાને તેનો પલાયનવાદ ગણતી હતી. તેના મનમાં પ્રકાશ માટે એક સન્માનીય ભાવ હતો. તે તેને ખુબ પસંદ કરતી હતી અને દિલના એક ખૂણામાં પ્રકાશનું સ્થાન અકબંધ હતું . તે ચાહતી હતી કે પ્રકાશ તેને અપનાવે. પોતાના પ્રત્યેની ચાહતનો એકરાર કરે પણ એવું કશું બન્યું નહી અને પ્રકાશ નોકરી મળી છે બીજા શહેરમાં તેમ કહીને ચાલ્યો ગયો. કોલેજ પૂરી થતાં જ તેના લગ્ન લેવાયા અને તેણે પ્રકાશનું એડ્રેસ મેળવીને તેને જાણ કરી. તેના મનમાં એકવાર પ્રકાશને જોઈ લેવાની ઈચ્છા હતી લગ્ન કરીને જતાં પહેલાં. ……..પણ મરતો માણસ પાણીના ટીપા માટે ટળવળે તેમ રુચી તેની એક ઝલક માટે ઝંખતી રહી પણ પ્રકાશ ના જ આવ્યો.